 ****



**Утвърдил:**

**Д-Р МОМЧИЛ НЕКОВ**

**ПРЕДСЕДАТЕЛ НА**

**КОМИТЕТА ПО НАБЛЮДЕНИЕ**

**НА ПРСР 2014-2020**



**ПРОТОКОЛ**

**ОТ ПРОВЕДЕНА НЕПРИСЪСТВЕНА ПИСМЕНА ПРОЦЕДУРА**

**НА КОМИТЕТА ПО НАБЛЮДЕНИЕ НА ПРОГРАМАТА ЗА РАЗВИТИЕ НА СЕЛСКИТЕ РАЙОНИ 2014-2020 г.,**

**в периода 29 – 31.03.2022 г.**

**ФАКТОЛОГИЯ:**

Предвид Закона за изменение и допълнение на Закона за мерките и действията по време на извънредното положение и за преодоляване на последиците, приет от 44-то Народно събрание на 6 ноември 2020 г., публикуван в Държавен вестник брой 98 на 17.11.2020 г. и удължената до 31.03.2022 г. епидемична обстановка в страната, Управляващият орган (УО) на Програмата за развитие на селските райони 2014-2020 г. (ПРСР 2014-2020 г.) проведе писмена неприсъствена съгласувателна процедура на Комитета за наблюдение на ПРСР 2014-2020 г. за разглеждане и одобрение на:

1. Предложение на УО на ПРСР 2014-2020 г. за допълнение към 12-то изменение на Програмата за развитие на селските райони 2014-2020 г. и даване на мандат на Управляващия орган да го представи и договори с Европейската комисия, а именно:

1.1. Предложение на УО за промяна в текста на мярка 10 „Агроекология и климат“ от ПРСР 2014-2020 г.

1.2. Предложение на УО за промяна в текста на подмярка 19.1 „Помощ за подготвителни дейности" от ПРСР 2014-2020 г .

1.3. Предложение на УО за промяна в текста на подмярка 2.1.1 „Консултантски услуги за земеделски и горски стопани“ от ПРСР 2014-2020 г.

На основание горното и в съответствие с чл. 22, ал. 1 от Вътрешните правила за работа на КН на ПРСР 2014-2020 г., като резултат от проведената писмена процедура Комитетът за наблюдение на ПРСР 2014-2020 г. взе следните **РЕШЕНИЯ:**

*Решение по т. 1: Комитетът за наблюдение на ПРСР 2014-2020 г. одобрява предложението за допълнение към 12 изменение на Програмата за развитие на селските райони 2014-2020 г. и упълномощава Управляващия орган на ПРСР 2014-2020 г. да го изпрати официално (чрез SFC) на Европейската комисия. КН дава мандат на УО да договори окончателния вариант на промените в преговорния процес с Европейската комисия като:*

*1.1 КН на ПРСР 2014-2020 одобрява предложението на УО за промяна в текста на мярка 10 „Агроекология и климат“от ПРСР 2014-2020 г. , приложение 1.*

*1.2 КН на ПРСР 2014-2020 одобрява предложението на УО за промяна в текста на мярка подмярка 19.1 „Помощ за подготвителни дейности" от ПРСР 2014-2020 г., приложение 2.*

*1.3 КН на ПРСР 2014-2020 одобрява предложението на УО за промяна в текста на подмярка 2.1.1 Консултантски услуги за земеделски и горски стопани“ от ПРСР 2014-2020 г., приложение 3.*

По предложенията на УО е постъпило становище от г-н Тома Белев, зам-министър на Министерство на околната среда и водите. Становището е дадено в *приложение 4.*

Одобрение на предложенията на УО по писмената процедура е получено от г-н Симеон Петков и от г-н Арбен Мименов от Националното сдружение на общините в Р. България.

2. Информация за техническа корекция в протокола от писмената неприсъствена процедура, проведена в периода 17.02-04.03.2022 г.

В протокола от писмената неприсъствена процедура на КН на ПРСР 2014-2020 г., проведена в периода 17.02 - 04.03.2022 г. е допусната техническа грешка в приложение 2 към решение 1.2: „ 1.2 КН на ПРСР 2014-2020 г. одобрява актуализираното предложение на УО за промяна в текста на мярка 11 „Биологично земеделие“, приложение 2“. В таблицата в приложението, в колона „Предложение за нов текст“ в т. 8.2.10.5 от ПРСР 2014-2020 г. „Специфична информация за мярката“ на стр. 14, не е отразено в цялост постъпилото становище и изложените към него мотиви от г-жа Веселина Ралчева от БАБ, подкрепено от г-н Стоилко Апостолов от „Биоселена“, прието частично в справката за отразяване на получените становища към писмената процедура, в следния текст:

~~• Земеделските стопани, изпълняващи ангажименти по мярка 11 „Биологично земеделие“, могат да удължат непосредствено изтичащия им ангажимент, като продължават изпълнението му с първоначално одобрените площи и/или добавят нови биологично сертифицирани площи, без да поемат нов ангажимент не по-късно от 2022 година.~~

Този текст не се премахва и гласи следното:

**• Земеделските стопани, изпълняващи ангажименти по мярка 11 „Биологично земеделие“, могат да удължат непосредствено изтичащия им ангажимент, без да поемат нов ангажимент не по-късно от 2022 година.**

**Приложение 1.**

1.1. Предложение на УО за промяна в текста на мярка 10 „Агроекология и климат“ от ПРСР 2014-2020 г.

На 11.03.2022 г. дирекция Национален парк Рила публикува за обществено обсъждане заповед за откриване на производство по издаване на Годишен план за паша на домашни животни и ползване на сено на територията на Национален парк „Рила“ през 2022 г.

На 11.03.2022 г. дирекция Национален парк Пирин публикува за обществено обсъждане заповед за откриване на производство по издаване на Годишен план за паша и ползването на сено на територията на Национален парк „Пирин“ за 2022 г.

В проектите на годишни планове не е изключена възможността за издаване на разрешение на нови земеделски стопани, които до този момент не са участвали и нямат ангажименти по направление „Традиционни практики за сезонна паша (пасторализъм)“ от мярка 10 „Агроекология и климат“ от ПРСР 2014-2020 г. Тази възможност следва да бъде предоставена на земеделските стопани, които желаят да кандидатстват за подпомагане през кампания 2022.

В тази връзка, се предлага редакционна корекция на предложението за промяна в ПРСР 2014-2020 г. , както следва:

В т.8.2.9.3.4.1 Описание на вида операция от М10 „Агроекология и климат“ текстът „Ангажиментите от 2022, които се прилагат в териториалния обхват на природните паркове са с продължителност 1 година.“ да се измени както следва: „Ангажиментите от 2022 година са с продължителност от 1 година.“.

**Приложение 2.**

1.2. Предложение на УО за промяна в текста на подмярка 19.1 от ПРСР 2014- 2020 г.

Промяната е в т. 8.2.15.3.1.1. Описание на вида операция (стр. 640), като текстът "Продължителността на изпълнение на малък пилотен проект е до 6 месеца" се заменя с "Продължителността на изпълнение на малък пилотен проект е до 12 месеца".

На 11 януари Управляващият орган на ПРСР 2014-2020 г. е отправил запитване към ЕК дали е възможно да се увеличи продължителността на малките пилотни проекти по подмярка 19.1 от 6 на 12 месеца, поради настъпилата епидемиологична ситуация в страната и поради увеличения максимален размер на проект от 15 000 евро на 100 000 евро, което изисква провеждането на процедури по ЗОП, които пък от своя страна ще отнемат определено време. Получен е отговор на 18 януари 2022 г., че тази промяна е допустима с промяна на ПРСР 2014 - 2020 г.

**Приложение 3.**

1.3. Предложение на УО за промяна в текста на подмярка 2.1.1. Консултантски услуги за земеделски и горски стопани от мярка 2 „Консултантски услуги, услуги по управление на стопанство и услуги по заместване в стопанство“ от ПРСР 2014-2020 г.

В рамките на подмярка 2.1.1. „Консултантски услуги за земеделски и горски стопани“ от ПРСР 2014-2020 г. е предвидено да се предоставя подкрепа чрез консултантски пакет А2Б „Консултантски пакет по приоритетна област 2Б“, насочен към млади земеделски стопани.

Стойността на конкретния консултантски пакет е изчислена по утвърдена методика и възлиза на 814 евро за един млад земеделски стопанин, на който е предоставена консултация, въз основа на предвидените задължителни модули, включени в пакета.

В рамките на Индикативната годишна работна програма (ИГРП) за 2022 г. е предвиден прием на проектни предложения по подмярка 6.1 „Стартова помощ за млади земеделски стопани“ от мярка 6 „Развитие на стопанства и предприятия“ от Програма за развитие на селските район и 2014-2020 г.

За да бъде осигурена възможност за изготвяне на безплатни проекти за млади фермери в рамките на предстоящия прием по подмярка 6.1 е стартирана процедура чрез подбор на проектни предложения по подмярка 2.1.1. „Консултантски услуги за земеделски и горски стопани“, насочена към всички потенциални допустими кандидати – консултантски организации.

В тази връзка, Управляващият орган предлага промяна в текста на подмярката, касаещ стойността на консултантски пакет А2Б, която да бъде приложима за всички допустими кандидати по подмярката за целия период на прилагане на ПРСР 2014-2020 г.

|  |  |
| --- | --- |
| **Текст ПРСР 2014-2020 г. (към 11-то изменение)** | **Предложение за нов текст** |
| **8.2.2.3.1.5. Допустими разходи**  Допустими са разходите за предоставяне на услугата чрез консултантски пакети. Разходите могат да включват: възнаграждения на консултантите, разходи за път, материали, разходи, свързани с мястото, в което се доставя консултацията и други разходи, които са обосновани и са пряко свързани с предоставянето на консултантския пакет.  Разходите се определят за всеки консултантски пакет по приоритетни области. Разходите за един консултантски пакет се отнасят за предоставянето на пакета на единица стопанство. Помощта за пакет А2Б при прилагане на процедурата на вътрешно изключване от НССЗ се определя като стандартен разход с размер на сумата 814 евро за консултантския пакет. | **8.2.2.3.1.5. Допустими разходи**  Допустими са разходите за предоставяне на услугата чрез консултантски пакети. Разходите могат да включват: възнаграждения на консултантите, разходи за път, материали, разходи, свързани с мястото, в което се доставя консултацията и други разходи, които са обосновани и са пряко свързани с предоставянето на консултантския пакет.  Разходите се определят за всеки консултантски пакет по приоритетни области. Разходите за един консултантски пакет се отнасят за предоставянето на пакета на единица стопанство. Помощта за пакет А2Б ~~при прилагане на процедурата на вътрешно изключване от НССЗ~~ се определя като стандартен разход с размер на сумата 814 евро за консултантския пакет. |
| **8.2.2.3.1.10. Методология за изчисляване на размера или процента на подпомагане, когато е уместно**  Неприложимо, с изключение на първоначалното предоставяне на пакет А2Б на кандидатите по подмярка 6.1. от НССЗ за пакет А2Б.  Стандартните разходи за пакет А2Б са изчислени по методика, при която е определена една обща стойност за целия пакет. В методиката са приложени следните конкретни стъпки: определяне на обхвата на пакета консултантски услуги (ПКУ); описание на дейностите по ПКУ А2Б, вкл. дейности извършвани на териториално и централно ниво, както и на включените разходи по дейности - в т.ч. и на общите разходи, които не могат да бъдат разделени и определени за отделни дейности; остойностяване на посочените дейности и изчисление на стандартните разходи.  Стандартните разходи са изчислени от Управляващия орган на програмата на базата на практически опит и информацията от прилагането на мярка 143 и мярка 114 от ПРСР 2007-2013 г.  Адекватността и точността на изчисленията е потвърдена от Съюза на икономистите в България, който е функционално независим орган от Министерство на земеделието, храните и горите и Държавен фонд „Земеделие“. Удостоверението,потвърждаващо адекватността и точността на изчисленията е представено в част 18.2 на програмата. | **8.2.2.3.1.10. Методология за изчисляване на размера или процента на подпомагане, когато е уместно**  Неприложимо, с изключение на ~~първоначалното~~ предоставяне на пакет А2Б на кандидатите по подмярка 6.1. ~~от НССЗ за пакет А2Б.~~  Стандартните разходи за пакет А2Б са изчислени по методика, при която е определена една обща стойност за целия пакет. В методиката са приложени следните конкретни стъпки: определяне на обхвата на пакета консултантски услуги (ПКУ); описание на дейностите по ПКУ А2Б, вкл. дейности извършвани на териториално и централно ниво, както и на включените разходи по дейности - в т.ч. и на общите разходи, които не могат да бъдат разделени и определени за отделни дейности; остойностяване на посочените дейности и изчисление на стандартните разходи.  Стандартните разходи са изчислени от Управляващия орган на програмата на базата на практически опит и информацията от прилагането на мярка 143 и мярка 114 от ПРСР 2007-2013 г.  Адекватността и точността на изчисленията е потвърдена от Съюза на икономистите в България, който е функционално независим орган от Министерство на земеделието, храните и горите и Държавен фонд „Земеделие“. Удостоверението,потвърждаващо адекватността и точността на изчисленията е представено в част 18.2 на програмата. |

**Приложение 4.**

Справка

за отразяване на становищата по писмената неприсъствена процедура на КН на ПРСР 2014-2020 г., проведена в периода 29-31.03.2022 г.

|  |  |  |
| --- | --- | --- |
| Име/организация | Становище | Отразяване на становището |
| Симеон Петков и Арбен Мименов Националното сдружение на общините в Р. България. | Одобряват предложенията на УО | НП |
| Тома Белев,  Зам.-министър на МОСВ | Във връзка с постъпила писмена процедура на Комитета за наблюдение на ПРСР 2014-2020 г. относно предложение на УО на Програмата за допълнение към 12-то изменение на Програмата за развитие на селските райони 2014-2020 г. и даване на мандат на Управляващия орган да го представи и договори с Европейската комисия, Ви уведомяваме следното:  Програма за развитие на селските райони 2014 – 2020 г. е съгласувана по реда на екологичното законодателство със Становище по Екологична оценка № 16-9 от 2014 г.  Съгласно цитираното становище по екологична оценка в част „Мерки и условия“, които са предвидени за предотвратяване, намаляване или възможно най-пълно отстраняване на неблагоприятните последствия е посочена следната мярка *„Направление Пасторализъм да включва и високопланинските пасища, попадащи в границите на природни паркове….“* В тази връзка не става ясно, каква е причината за отпадане на природните паркове от направление „Пасторализъм“ и за продължаване на прилагането на направлението в националните паркове с оглед, наличните доклади и научни публикации, сигнали и жалби за негативния ефект от прилагане на пасторализма в националните паркове, вкл. и анализите на научния екип разработил НРПД 2021 – 2027, за които МОСВ многократно Ви е информирало. В тази връзка **не съгласуваме** предложената промяна по отношение на направление „Пасторализъм“. Същото не се отнася за останалите предложения към КН, които съгласуваме без бележки.  Във връзка с горното следва да се има предвид, че настоящото 12 изменение на ПРСР 2014 – 2020 е внесено в МОСВ, като към настоящия момент няма произнасяне на компетентния орган по околна среда. В този смисъл същото не може да бъде приложено, преди окончателно решение по реда на екологичното законодателство.  Обръщаме внимание, че последните шест изменения на програмата /от 6 до 11 вкл./ са одобрени от страна на ЕК без да е завършена изискуемата процедура по екологична оценка, въпреки писмата от страна на МОСВ за необходимостта от провеждане на процедурите по екологичното законодателство. На 13 септември 2021 г. е внесен **Доклад по наблюдението и контрола на въздействието върху околната среда при прилагането на Програма за развитие на селските райони 2014-2020 г. (ПРСР 2014-2020),** включително на мерките за предотвратяване, намаляване или възможно най-пълно отстраняване на предполагаемите неблагоприятни последствия от осъществяването на програмата за периода 2015-2021 г. В доклада липсва анализ на прилагането на направление „Пасторализъм“ и влиянието му върху тревните природни местообитания. Не става ясно какъв е ефекта от прилагането му, предвид известните научни публикации за влошаване на състоянието им. В Доклада не се предлагат никакви корективни мерки, независимо от факта, че в настоящата програма е допустимо направлението да се прилага и на територията на природните паркове.  Не на последно място, е важно да отбележим, че поетите ангажименти от МОСВ във връзка с Меморандума от 20.05.2016 г. между МЗХГ, МОСВ и ДФ „Земеделие“ за прилагане на направление „Традиционни практики за сезонна паша“ (пасторализъм), бяха изпълнени изцяло и до край от страна на МОСВ, въпреки, че МЗХГ не изпълни поетите ангажименти, съгласно същия да предостави на МОСВ, респ. ДНП необходимите технически средства за осигуряване изпълнението на ангажиментите по прилагане на направлението. След приключване на 21.05.2021 г. на действието на Меморандума, МОСВ и дирекциите на националните паркове нямат поети задължения по прилагане на направление „Пасторализъм“, тъй като нов Меморандум не е подписван. Съгласно Закона за защитените територии и другите нормативни документи, отнасящи се до националните паркове, МОСВ и дирекциите на националните паркове нямат нормативно определени отговорности по подпомагане и прилагане на ПРСР 2014-2020 г. В тази връзка мотивите за предложението свързани с изработването на Годишните планове за паша на домашни животни и ползване на сено на територията на националните паркове са несъотносими към исканото изменение. | Не се приема. Основание:  В т.8.2.9.3.4.1. „Описание на вида операция“ от ПРСР 2014-2020 г. се посочва, че по „Традиционни практики за сезонна паша на животните (пасторализъм)“ се предвижда направлението да се прилага на територията на национални паркове в Република България – Централен Балкан, Рила и Пирин и ще се приложи пилотно за високопланинските пасища на територията на природните паркове. В тази част ПРСР 2014-2020 г. не се изменя и природните паркове не са изключени от направлението.  Редакционната корекция на предложението за промяна в ПРСР 2014-2020 има за цел да определи продължителността на ангажиментите за кампания 2022. |

